*Upute za prijavitelje*



|  |
| --- |
| **Program potpora male vrijednosti****za pomoć pogođenim djelatnostima iz turističkog sektora za pokretanje****i normalizaciju tekućeg poslovanja uslijed aktualne pandemije COVID-a 19** |
| **Upute za prijavitelje** |

Ove upute izrađene su temeljem Javnog poziva za dodjelu bespovratnih potpora za očuvanje i poticanje poslovne aktivnosti subjektima malog gospodarstva koji imaju registriranu djelatnost turističkih agencija, a čiji je rad otežan zbog trajanja epidemije bolesti COVID-19.

**Prihvatljivi troškovi i visina potpore**

Potpore se odobravaju za slijedeće prihvatljive troškove:

* trošak najma, zakupa odnosno koncesijske naknade, pričuve poslovnog prostora u kojem se obavlja djelatnost,
* trošak električne energije, vode uz pripadajuće naknade, plin, troškovi vezani uz korištenje toplinske mreže,
* trošak odvoza komunalnog otpada,
* trošak komunalne naknade,
* trošak direktne spomeničke rente,
* pristojba HRT-a, mjesečna naknada za javno korištenje glazbe (ZAMP),
* trošak interneta, fiksne i mobilne telefonske linije,
* trošak usluge knjigovodstvenog servisa,
* trošak održavanja informacijskog sustava,
* trošak povrata sredstava (avansa) putnicima koji su uplatili svoja putovanja,
* drugi prihvatljivi troškovi (turistička pristojba, članarine HGK, HOK, i sl.)

Prihvatljivi troškovi su troškovi nastali u periodu od 1. siječnja 2020. godine do dana predaje zahtjeva u skladu s raspisanim Pozivom.

Ukupni iznos potpore ne može biti veći od 10.000 kuna po prosječnom broju zaposlenih na godišnjoj razini turističke agencije.

Jednom korisniku može se odobriti, temeljem Javnog poziva, samo jedna potpora.

 **Rok i način podnošenja prijave**

Bespovratna sredstva dodjeljuju se putem javnog poziva s rokom za podnošenje prijava od dana objave Javnog poziva, zaključno s datumom 6. rujna 2021. do 24,00 sata

Prijava za dodjelu potpore podnosi se putem on line obrasca koji je objavljen je na službenim internetskim stranicama Ministarstva turizma i sporta (mints.hr).

Odabirom linka prijave, otvara se e-Prijava na web pregledniku. e-Prijavi pristupa se pritiskom na gumb „Pristupite ovdje“. U sljedećem koraku pritisnite gumb „Pokreni“.

Aplikacija traži unos OIB-a, u to polje unosi se OIB osobe koja prijavljuje turističku agenciju. Kasnije će pod unesenim OIB-om biti vidljive započete, spremljene ili podnesene prijave na Javni poziv. Navedeni OIB se ne odnosi na turističku agenciju koja je predmet prijave za dodjelu potpore.

Unosom OIB-a osobe koja prijavljuje turističku agenciju te klikom na gumb „Prijava“, na vrhu ekrana prikazuje se izbornik „Dostupne e-Prijave“. Ponovno stisnuti gumb „Pokreni“.

**Unos osobnih podataka:**

U polja „Unos osobnih podataka“ unose se osobni podaci osobe koja je unijela svoj OIB prilikom inicijalne prijave, a koji se ne odnose na turističku agenciju. Navedeni podaci biti će spremljeni te ponovnim ulaskom u dostupne prijave više se ne trebaju unositi podaci već se oni vežu za inicijalno upisani OIB. Pod unesenim OIB-om kasnije će bit dostupan pregled svih podnesenih prijava i njihov status.

**Opći podaci o prijavitelju** (prijavitelj = turistička agencija)

Opći podaci o prijavitelju su podaci koji se odnose na turističku agenciju koja se prijavljuje na program potpore male vrijednosti. **Važno je provjeriti točnost svih upisanih podataka jer nakon zaključavanja i podnošenja prijave podaci se više neće moći mijenjati.**

Turistička agencija može se samo jednom prijaviti pod svojim OIB-om. Jednom zaključana i podnesena prijava više se neće moći mijenjati.

U padajućem izborniku „Subjekt posluje temeljem:“ odabire se opcija koja se odnosi na turističku agenciju. Ako je temelj „Rješenje o ispunjavanju uvjeta za pružanje usluga turističke agencije“ izdano od nadležnog ureda državne uprave, potrebno je priložiti skenirano Rješenje. Ukoliko se radi o agenciji upisanoj u Središnji Registar (trenutno Upisnik MINTS-a), upisuje se redni broj upisa u za to predviđeno polje u obrascu prijave.

**Podaci o poslovanju**

Za sudjelovanje u programu potpora nužan je pad prihoda u 2020 godini od najmanje 75% u odnosu na 2019. godinu (od iznosa prihoda odbijaju se oni prihodi ostvareni iz javnih izvora, kao što su potpore iz državnog proračuna, proračuna županija, gradova i općina, javnih fondova i fondova Europske unije te turističkih zajednica, kao i prihodi od prodaje dugotrajne materijalne imovine za što je potrebno dostaviti vjerodostojnu dokumentaciju, kao što su računi, ugovori, pojašnjenja)

Jedan od obaveznih priloga je „Tablica s kalkulacijama“(excel). Navedena tablica nalazi se na službenim internetskim stranicama Ministarstva turizma i sporta (mints.hr).

Tablicu je potrebno ispuniti i obavezno priložiti uz prijavu, uz ostalu traženu dokumentaciju.

Podaci o poslovanju i Prihvatljivi troškovi za razdoblje 2020./2021. godine prepisuju se iz „Tablica s kalkulacijama“ u za to predviđena polja u obrascu prijave.

Ministarstvo određuje najviši mogući iznos potpore na temelju prosječnog broja zaposlenika.

U slučaju da su ukupni prikazani prihvatljivi troškovi manji od najvišeg mogućeg iznosa potpore, najviši mogući iznos potpore jednak je iznosu ukupnih prikazanih troškova.

**Potrebna dokumentacija**

Prilikom podnošenja prijave prilaže se sljedeća dokumentacija:

**Dokumentacija za sve prijavitelje**:

1. Rješenje o ispunjavanju uvjeta za pružanje usluga turističke agencije (ako je primjenjivo)
2. Izvod iz sudskog registra;
3. Potvrda o razvrstavanju prema NKD;
4. Potvrda porezne uprave o stanju duga po osnovi javnih davanja (ne starija od 30 dana od datuma podnošenja prijave);
5. Izjava o korištenim potporama male vrijednosti;
6. Izjava podnositelja da ne koristi niti jednu drugu potporu ili mjeru nadoknade prihvatljivih troškova poslovanja za koje traži potporu temeljem ovog Programa
7. Ispunjena „Tablica s kalkulacijama“(excel).
8. Izjava o povezanim društvima
9. Izjava o istinitosti i vjerodostojnosti dokumentacije

**Dokumentacija za trgovačka društva:**

1. BON 1
2. BON 2
3. Godišnji financijski izvještaj poduzetnika (GFI službeni izlist od FINA-e) za 2019. i 2020. godinu

**Dokumentacija za obrte:**

1. BON 2

 2. Knjiga primitaka i izdataka ili

 Pregled poslovnih primitaka i izdataka od samostalne djelatnosti, obrazac P-PPI ili

 Knjiga prometa, obrazac PO-SD (obrtnici obveznici paušalnog poreza na dohodak).

**Prijave koje se neće razmatrati**

* Prijave koje nisu u skladu s Programom
* Prijave koje nisu propisno ispunjene i koje nemaju svu priloženu traženu dokumentaciju
* Prijavitelji kod kojih postoji porezni dug prema državi veći od 10.000,00 kn
* Prijavitelji koji su iskoristili dozvoljenu potporu male vrijednosti (200.000,00 Eura) u relevantnom trogodišnjem razdoblju (zbrojena tekuća godina i prethodne dvije fiskalne godine)
* Korisnici koji su u blokadi
* Prijave subjekata koji nemaju najmanje jednog zaposlenog djelatnika u punom radnom vremenu na godišnjoj razini (podatak iz dostavljenog priloga - prosječan broj zaposlenih u 2020.god.)

**Informacije**

Sva pitanja vezana za Javni poziv mogu se postaviti isključivo elektroničkom poštom, slanjem upita na slijedeću e-mail adresu: potpore-agencije@mints.hr

**Način donošenja i objave odluka**

Odluku o dodjeli potpore donosi ministrica turizma i sporta. Odluka se objavljuje na internetskim stranicama Ministarstva turizma i sporta.

Po donošenju Odluke o dodjeli potpore, stručna radna skupina za zaprimanje i obradu prijava obavještava korisnike o iznosu i načinu isplate odobrene potpore, nakon čega Ministarstvo turizma i sporta s korisnikom potpisuje Ugovor.

**Isplata potpore**

Odobrena potpora isplaćuje se na žiro račun korisnika po potpisu Ugovora. Instrument osiguranja je zadužnica korisnika na prvi veći iznos od dobivene potpore, ukoliko nisu dostavljeni dokazi o plaćenim prijavljenim prihvatljivim troškovima.

Ministarstvo turizma i sporta zadržava pravo provjere prikazanih prihvatljivih troškova i traženja dostave dodatne dokumentacije od strane korisnika.

**Obveza postupanja prijavitelja**

Prijavitelji su obvezni postupati sukladno tekstu Programa i ovim uputama, te su dužni ispuniti obrazac za prijavu i dostaviti svu potrebnu dokumentaciju.

Prijava koja nije u skladu s Programom i ovim uputama smatrat će se neprihvatljivom prijavom i kao takva će se odbaciti.